**Y Pasg: Arestio Iesu**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Cofiwch osod caneuon/emynau ym mhle bynnag sy’n addas i chi. Cofiwch addasu’r iaith i siwtio’ch plant a’ch ardal (e.e. newid ‘roedd o’i ‘roedd e’ ac yn y blaen).*

* Weithiau mae pethau drwg yn digwydd.
* Weithiau mae pobl yn gas.
* Weithiau mae ffrindiau yn troi cefn arnon ni.

Pan mae pethau drwg yn digwydd rydyn ni’n teimlo’n drist.

* Yn y Beibl rydyn ni’n gallu darllen am ddiwrnod pan wnaeth ffrindiau Iesu Grist droi eu cefnau arno fo a’i adael ar ei ben ei hun yng nghanol pobl gas iawn.
* Un noson roedd Iesu wedi mynd i weddïo mewn gardd sbesial. Dyma rhai o’i ffrindiau yn syrthio i gysgu tra oedd o’n gweddïo.
* Ond roedd un o’i ffrindiau - Jwdas Iscariot – wedi gwneud rhywbeth drwg iawn.
* Roedd Jwdas wedi derbyn 30 darn arian am ddangos i bobl ddrwg ble roedd Iesu.
* Aeth Jwdas i’r ardd ble roedd Iesu. Roedd Jwdas yn arwain criw o ddynion yn cario cleddyfau i’r ardd. Roedd y dynion eisiau arestio Iesu.
* Dyma bob un o ffrindiau Iesu yn rhedeg i ffwrdd a’i adael ar ei ben ei hun.
* Roedd gan Iesu un ffrind o’r enw Pedr. Dilynodd Pedr Iesu o bell. Doedd o ddim eisiau i neb ei weld.
* Dyma rhywun yn gofyn i Pedr, “Wyt ti’n ffrindiau hefo Iesu”. Dwedodd Pedr gelwydd MAWR. Dwedodd Pedr dair gwaith ei fod o ddim yn nabod Iesu.
* Roedd Iesu ar ei ben ei hun heb yr un ffrind.
* Tybed be wnaeth Iesu?
* Wnaeth Iesu weiddi? Naddo
* Wnaeth Iesu ddweud geiriau drwg? Naddo.
* Wnaeth Iesu ddweud pethau cas am ei ffrindiau? Naddo.
* Roedd Iesu yn fab Duw. Roedd o’n ddyn ac yn Dduw. Roedd Iesu yn wahanol i bawb arall ac roedd yn sbesial iawn.
* Y tro nesaf cawn ni glywed be ddigwyddodd i Iesu ar ôl iddo gael ei arestio.

**Gweddïwn**:

Ein Tad, helpa ni i feddwl am Iesu yn ystod cyfnod y Pasg. Rydyn ni’n teimlo’n drist fod ei ffrindiau wedi troi cefn arno. Rydyn ni’n drist fod Pedr wedi dweud celwydd wrth siarad amdano. Ond rydyn ni’n gwybod fod gen ti gynllun arbennig ar gyfer Iesu. Helpa ni i wrando’n dda a dysgu am hanes y Pasg. Amen.